E atau coma er òme qu’òbre ben per çò deth màger plaser que sent, avertís de dia en dia er aument dera sua vertut, atau jo, en veir mès reludent aqueth miracle de beresa, me n’encuedè que s’auie hèt mès extens eth cercle dera mia rotacion amassa damb eth cèu; e en pòc espaci de temps que càmbie de color eth ròstre d’ua puncèla quan dèishe anar eth pes dera vergonha, se presentèc dauant des mèns uelhs, en virar- me, ua transmutacion semblabla, per efècte dera blancor dera siesau e templada estela, que m’auie recebut en sòn interior.